07.10.2008 20:08  Ago Gaškov, Rakvere   Rakveres lehvivad kogu nädala Jaapani lipud. Üksteise järel avatakse näitusi, korraldatakse kontserte ja pakutakse vaadata tantsuetendusi, vahendas "Kultuuriuudised".    Täna avas Rakvere galeriis oma fotonäituse Hiroyuki Koinuma. Peale fotode saab nautida eesti kunstnike ikebanasid, mis on pühendatud õpetajatele Dagmar Kotlile ja Kazuko Ideuele.    Hiryuki Koinuma aga on üks Jaapani kuulsamaid  bambusflöödimängijaid.    Eestis on Koinuma juba kolmandat korda. "Ma olin eelmine kord Tallinnas, kui esinesin koos kammerorkestriga, esitades Peeter Vähi kontserti bambusflöödile," märkis ta.    Esimesel külaskäigul võlus Koinumat talvine Eesti, nüüd on sellele lisandunud koostöö Eesti muusikutega.    Fotograafia on tema jaoks kõrvalharrastus. Ta satub oma kontsertreisidel väga tihti budistlikesse templitesse ning sealseid kujusid jäädvustab ta oma piltidel.    Eesti  muusika on Jaapanis tuntud, eelkõike kehtib see Arvo Pärdi, Veljo Tormise ja Urmas Sisaski loomingu kohta.    "Heliloomingust kindlasti Tormis ja Pärt, aga ka Sisask on väga armastatud oma klaveriloominguga ja minu meelest on ka väga palju jaapanlasi käinud Urmas Sisaski tähetornis teda vaatamas ja kuulamas," rääkis Jaapani kultuurinädala kuraator Taimi Paves.    Tema sõnul on jaapani kultuuri Eestis lihtne tutvustada, kuna kahel Euraasia vastasserval elaval rahval on üllatavalt palju  ühist.